NÁRODNÁ RADA SLOVENSKEJ REPUBLIKY
  VII. volebné obdobie
___________________________________________

Číslo: CRD-2162/2018

1197a

S p o l o č n á    s p r á v a

výborov Národnej rady Slovenskej republiky o prerokovaní vládneho návrhu zákona o ochrane oznamovateľov protispoločenskej činnosti a o zmene a doplnení niektorých zákonov (tlač 1197) v druhom čítaní
___________________________________________________________________________

		Ústavnoprávny výbor Národnej rady Slovenskej republiky ako gestorský výbor k vládnemu návrhu zákona o ochrane oznamovateľov protispoločenskej činnosti a o zmene a doplnení niektorých zákonov (tlač 1197) podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 1513 zo 4. decembra 2018 pridelila vládny návrh zákona o ochrane oznamovateľov protispoločenskej činnosti a o zmene a doplnení niektorých zákonov (tlač 1197) na prerokovanie týmto výborom: 

Ústavnoprávnemu výboru Národnej rady Slovenskej republiky, 
Výboru Národnej rady Slovenskej republiky pre sociálne veci, 
Výboru Národnej rady Slovenskej republiky pre obranu a bezpečnosť a 
Výboru Národnej rady Slovenskej republiky pre ľudské práva a národnostné menšiny. 

Určila zároveň Ústavnoprávny výbor Národnej rady Slovenskej republiky ako gestorský výbor a lehoty na prerokovanie predmetného vládneho návrhu zákona v druhom čítaní vo výboroch.

II.
	
	Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh zákona o ochrane oznamovateľov protispoločenskej činnosti a o zmene a doplnení niektorých zákonov (tlač 1197) prerokovali výbory a odporúčali ho schváliť:

Ústavnoprávny výbor Národnej rady Slovenskej uznesením č. 506 z 22. januára 2019,  
Výbor Národnej rady Slovenskej republiky pre sociálne veci uznesením č. 144 z 29. januára 2019,   

Výbor Národnej rady Slovenskej republiky pre obranu a bezpečnosť uznesením č. 173 z 22.  januára 2019 a   
Výbor Národnej rady Slovenskej republiky pre ľudské práva a národnostné menšiny uznesením č. 114 z 23. januára 2019.    

IV.

	Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy:

K čl. I

1.	V čl. I § 2 písm. a) sa slová „alebo je v pracovnoprávnom vzťahu“ nahrádzajú čiarkou a na konci sa pripájajú tieto slová: „alebo k zamestnávateľovi, ktorý je založený alebo zriadený zamestnávateľom oznamovateľa“.

Návrhom zákona sa priznáva možnosť poskytnúť ochranu aj pre blízku osobu oznamovateľa, ak je v pracovnoprávnom vzťahu k tomu istému zamestnávateľovi ako samotný oznamovateľ alebo k zamestnávateľovi, ktorý je závislou osobou vo vzťahu k zamestnávateľovi oznamovateľa. Keďže „závislá osoba“ je skôr pojem týkajúci sa vzťahov v súkromnom sektore (materská – dcérska spoločnosť), navrhuje sa upraviť znenie tak, aby zahrňovalo aj obdobné vzťahy vo verejnom sektore (predovšetkým pôjde o rozpočtové a príspevkové organizácie ústredných orgánov štátnej správy).

	Výbor NR SR pre sociálne veci

		Gestorský výbor odporúča schváliť. 

2.	V čl. I  § 3 ods. 2 a § 5 ods. 2 sa slová „žiada sa“ nahrádzajú slovami „oznamovateľ žiada“.
Ide o legislatívno-technickú úpravu, ktorou sa precizuje navrhované ustanovenie.

Ústavnoprávny výbor NR SR
Výbor NR SR pre obranu a bezpečnosť
Výbor NR SR pre ľudské práva a národnostné             menšiny
	Výbor NR SR pre sociálne veci

		Gestorský výbor odporúča schváliť. 

3.	V čl. I § 10 ods. 5  sa slová „preverenie oznámenie“ nahrádzajú slovami „preverenie oznámenia“.
Ide o gramatickú úpravu.

Ústavnoprávny výbor NR SR
Výbor NR SR pre obranu a bezpečnosť
Výbor NR SR pre ľudské práva a národnostné             menšiny
	Výbor NR SR pre sociálne veci

		Gestorský výbor odporúča schváliť. 

4.	V čl. I  § 13 ods. 13 tretej vete sa slová „predseda zistí“ nahrádzajú slovami „predseda úradu zistí“.
Ide o legislatívno-technickú úpravu, ktorou sa zjednocuje terminológia predkladaného návrhu zákona.

Ústavnoprávny výbor NR SR
Výbor NR SR pre obranu a bezpečnosť
Výbor NR SR pre ľudské práva a národnostné             menšiny
	Výbor NR SR pre sociálne veci

		Gestorský výbor odporúča schváliť. 

5.	V čl. I  § 13 ods. 15 druhej vete sa slová „potrebné prijať“ nahrádzajú slovami „potrebné, prijme“ a slovo „oznámiť“ sa nahrádza slovom „oznámi“.

Ide o legislatívno-technickú a gramatickú úpravu, ktorou sa upravuje formulácia navrhovaného ustanovenia.

Ústavnoprávny výbor NR SR
Výbor NR SR pre obranu a bezpečnosť
Výbor NR SR pre ľudské práva a národnostné             menšiny
	Výbor NR SR pre sociálne veci

		Gestorský výbor odporúča schváliť. 

6.	V čl. I sa § 13  dopĺňa odsekom 16, ktorý znie:

„(16) Podľa odseku 15 sa postupuje aj vtedy, ak sa opatrenia pri výkone verejnej moci, o ktorých možno predpokladať, že ide o postih v súvislosti s oznámením protispoločenskej činnosti, uskutočňujú voči inej osobe ako je oznamovateľ alebo blízka osoba oznamovateľa.“.
Rovnaké možnosti, aké návrh zákona priznáva Úradu na ochranu oznamovateľov protispoločenskej činnosti pri potenciálnych odvetných opatreniach zo strany orgánov verejnej moci voči oznamovateľovi, jemu blízkej osobe alebo ich podnikaniu, sa navrhuje uplatňovať aj ak ide o odvetné opatrenia voči niekomu inému ako je oznamovateľ. Z pohľadu definície oznamovateľa ide o osoby, ktoré nespĺňajú niektorý z definičných znakov oznamovateľa podľa § 2, napr. samostatne zárobkovo činné osoby, dobrovoľníci, stážisti, členovia štatutárnych alebo dozorných orgánov právnických osôb a pod.

	Výbor NR SR pre sociálne veci

		Gestorský výbor odporúča schváliť.

7.	V čl. I § 14 odsek 10 znie:

„(10) Na predsedu úradu sa nevzťahujú ustanovenia o odmeňovaní podľa osobitného predpisu,10) okrem ustanovení o odmeňovaní podľa osobitného predpisu,11) ktoré sa na plat predsedu použijú primerane.“.

	Poznámky pod čiarou k odkazom 10 a 11 znejú:
„10)§ 124 až 154, § 156, § 157 a 159 zákona č. 55/2017 Z. z.  v znení neskorších predpisov.
11)	§ 155, § 158 a 160 zákona č. 55/2017 Z. z.“.

Precizuje sa znenie ustanovenia z hľadiska vzťahu návrhu zákona a zákona č. 55/2017 Z. z. o štátnej službe a o mene a doplnení niektorých zákonov v znení neskorších predpisov.
	Výbor NR SR pre sociálne veci

		Gestorský výbor odporúča schváliť.

K čl. II

8.	V čl. II 1. bod § 54a ods. 1 sa slová „platia rovnako“ nahrádzajú slovami „platí rovnako“.
Ide o gramatickú úpravu.

Ústavnoprávny výbor NR SR
Výbor NR SR pre obranu a bezpečnosť
Výbor NR SR pre ľudské práva a národnostné             menšiny
	Výbor NR SR pre sociálne veci

		Gestorský výbor odporúča schváliť. 

K čl. IV

9.	V čl. IV v úvodnej vete sa slová „písmenom z“ nahrádzajú slovami „písmenom aa“, v texte sa označenie písmena „z“ nahrádza označením písmena „aa“ a  odkaz na poznámku pod čiarou „86di)“ vrátane poznámky pod čiarou sa označuje ako odkaz „86dj)“.
Ide o legislatívno-technickú úpravu, ktorou sa mení navrhované označenie ustanovenia § 91 ods. 4 písm. z), nakoľko v zákone č. 345/2018 Z. z. čl. III sa rovnako za § 91 ods. 4 dopĺňa písmenom z) (účinnosť 1. január 2019).

Ústavnoprávny výbor NR SR
Výbor NR SR pre obranu a bezpečnosť
Výbor NR SR pre ľudské práva a národnostné             menšiny
	Výbor NR SR pre sociálne veci

		Gestorský výbor odporúča schváliť. 

	Gestorský výbor odporúča hlasovať spoločne o pozmeňujúcich a doplňujúcich návrhoch 1 až 9 s odporúčaním schváliť.  

V.

	Gestorský výbor na základe stanovísk výborov k vládnemu návrhu zákona o ochrane oznamovateľov protispoločenskej činnosti a o zmene a doplnení niektorých zákonov (tlač 1197) odporúča Národnej rade Slovenskej republiky predmetný vládny návrh zákona schváliť v znení pozmeňujúcich a doplňujúcich návrhov uvedených v tejto spoločnej správe. 

Spoločná správa výborov Národnej rady Slovenskej republiky o prerokovaní  vládneho návrhu zákona o ochrane oznamovateľov protispoločenskej činnosti a o zmene a doplnení niektorých zákonov v druhom čítaní (tlač 1197a) bola schválená uznesením Ústavnoprávneho výboru Národnej rady Slovenskej republiky č. 561 z 29. januára 2019. 

Týmto uznesením výbor zároveň poveril spoločného spravodajcu Jozefa Ježíka, aby na schôdzi Národnej rady Slovenskej republiky informoval o výsledku rokovania výborov a pri rokovaní o predmetnom vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

								               Róbert Madej  v. r. 
                              		            predseda Ústavnoprávneho výboru 
							           Národnej rady Slovenskej republiky

Bratislava 29. januára 2019